EURÓPSKA KOMISIA V Bruseli20. 7. 2021 SWD(2021) 721 final PRACOVNÝ DOKUMENT ÚTVAROV KOMISIE Správa o právnom štáte 2021

















Kapitola o situácii v oblasti právneho štátu v Holandsku Sprievodný dokument K OZNÁMENIU KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o právnom štáte 2021



Situácia v oblasti právneho štátu v Európskej únii



{COM(2021) 700 final} - {SWD(2021) 701 final} - {SWD(2021) 702 final} - {SWD(2021) 703 final} - {SWD(2021) 704 final} - {SWD(2021) 705 final} - {SWD(2021) 706 final} - {SWD(2021) 707 final} - {SWD(2021) 708 final} - {SWD(2021) 709 final} - {SWD(2021) 710 final} - {SWD(2021) 711 final} - {SWD(2021) 712 final} - {SWD(2021) 713 final} - {SWD(2021) 714 final} - {SWD(2021) 715 final} - {SWD(2021) 716 final} - {SWD(2021) 717 final} - {SWD(2021) 718 final} - {SWD(2021) 719 final} - {SWD(2021) 720 final} - {SWD(2021) 722 final} - {SWD(2021) 723 final} - {SWD(2021) 724 final} - {SWD(2021) 725 final} - {SWD(2021) 726 final} - {SWD(2021) 727 final}



Zhrnutie Holandský justičný systém sa naďalej vyznačuje veľmi vysokou úrovňou vnímanej nezávislosti súdnictva a naďalej sa vyvíja úsilie o ďalšie zvyšovanie kvality justície. Napreduje sa s niekoľkými iniciatívami týkajúcimi sa nezávislosti súdnictva, ako napríklad s revíziou ústavy zameranou na reformu postupu vymenúvania sudcov najvyššieho súdu. Pokiaľ ide o kvalitu justície, rozvoj malých projektov na zvýšenie kvality vstúpil do novej fázy zavádzania iniciatív vo väčšom rozsahu. V oblasti civilnej, správnej a trestnej justície pokračuje úsilie o zlepšenie úrovne digitalizácie, ktoré sa v dôsledku pandémie COVID-19 zrýchlilo. Pretrvávajú určité obavy, pokiaľ ide o primerané financovanie súčasného systému právnej pomoci, a predpokladá sa, že reforma systému právnej pomoci sa dokončí do roku 2025. Celkovo možno konštatovať, že justičný systém naďalej funguje efektívne, hoci pandémia COVID-19 spôsobila v rokoch 2020 a 2021 nárast nevybavených prípadov. Rovnako ako minulý rok je Holandsko aj naďalej vnímané ako jedna z krajín s najnižšou mierou korupcie v EÚ a vo svete. Integrita je kľúčovou súčasťou rámca, ktorým sa upravuje verejná správa. V roku 2020 sa začal rozsiahly program na boj proti záškodníckej organizovanej trestnej činnosti vrátane celostného prístupu k predchádzaniu korupcii, jej odhaľovaniu a postihovaniu po tom, ako z vyšetrovaní vyplynulo, že páchatelia sa aktívne snažia o neprípustné ovplyvňovanie zamestnancov verejnej správy. Kapacita oddelenia štátnej polície pre interné vyšetrovanie a kapacita prokuratúry sa posilnili poskytnutím dodatočných finančných prostriedkov. V októbri 2020 boli prijaté nové právne predpisy, ktorými sa rozširuje preverovanie príslušníkov polície a externých konzultantov. Predpokladá sa, že ďalšie právne predpisy na posilnenie integrity volených a menovaných činiteľov sa vykonajú do marca 2022. Pretrvávajú obavy, pokiaľ ide o rámec integrity uplatniteľný na najvyššie riadiace funkcie vo verejnom sektore, ako aj v súvislosti s lobizmom, javom otáčavých dverí a transparentnosťou financovania politických strán. Miera slobody médií v Holandsku je naďalej vysoká. Orgány naďalej prispievajú k podpore nezávislej žurnalistiky pomocou grantov z Fondu na podporu žurnalistiky a počas pandémie COVID-19 bol zriadený dodatočný dočasný fond pre miestne médiá. Nezávislý orgán na reguláciu audiovizuálnych médií pravidelne informuje o štruktúrach vlastníctva médií. Existuje však priestor na komplexnejšie sprístupňovanie informácií o takýchto štruktúrach verejnosti. Legislatívny rámec pre prístup k informáciám sa mení s cieľom zvýšiť transparentnosť vlády a zabezpečiť lepší prístup k verejným informáciám po nahlásení mnohých oneskorení a neúplných odpovedí. Vražda investigatívneho novinára, ktorá sa v súčasnosti vyšetruje, a častejšie hrozby poukazujú na význam iniciatív ako „PersVeilig“, ktoré novinárom pomáhajú nahlasovať a riešiť hrozby. V nadväznosti na parlamentnú vyšetrovaciu správu o vykonávaní systému príspevkov na starostlivosť o deti obsahujúcu zistenie, že zásady právneho štátu neboli dodržané, prebiehajú rozsiahle diskusie a úvahy o riadnom fungovaní systému bŕzd a protiváh. V súčasnosti sa plánujú alebo vykonávajú následné opatrenia a vyšetrovania. Pandémia COVID-19 bola aj naďalej jednou z priorít v oblasti tvorby práva a justície, a to najmä pokiaľ ide o zákon prijatý s cieľom poskytnúť pevnejší právny základ pre opatrenia súvisiace s ochorením COVID-19, ako aj významné opatrenia súvisiace s ochorením COVID-19 napadnuté na súde. Nezávislé orgány naďalej zohrávajú dôležitú úlohu v systéme bŕzd a protiváh vrátane ochrany základných práv. Prostredie pre občiansku spoločnosť je naďalej otvorené, hoci nové návrhy právnych predpisov o transparentnosti a právnych predpisov, ktorými sa rozširujú možnosti na zakázanie tzv. radikálnych organizácií, vyvolali isté otázky.

I.Justičný systém Justičný systém charakterizuje súdny systém zložený z jedenástich okresných súdov, štyroch všeobecných odvolacích súdov, dvoch špecializovaných súdov , štátnej rady a najvyššieho súdu. Nezávislá súdna rada zohráva kľúčovú úlohu pri zabezpečovaní nezávislosti súdnictva a jej úlohou je podporovať kvalitu justičného systému vrátane prideľovania finančných zdrojov súdom . Kandidátov na sudcov vyberá národná výberová komisia pre sudcov a následne ich na návrh ministra spravodlivosti doživotne vymenúvajú orgány výkonnej moci . Prokuratúra je od Ministerstva spravodlivosti a bezpečnosti oddelená, patrí však do politickej zodpovednosti ministra spravodlivosti. Advokátska komora je zriadená zákonom. Je nezávislá od vlády a financuje sa výlučne z ročných príspevkov právnikov . Holandsko sa zúčastňuje na Európskej prokuratúre. Nezávislosť Úroveň vnímanej nezávislosti súdnictva zostáva veľmi vysoká. 77 % obyvateľstva a 82 % podnikov sa domnieva, že úroveň nezávislosti súdov a sudcov je „pomerne dobrá alebo veľmi dobrá“ . Táto úroveň vnímanej nezávislosti súdnictva je v posledných rokoch sústavne vysoká, a to tak v rámci širokej verejnosti, ako aj medzi podnikmi . Podnikli sa ďalšie kroky na prípravu revízie ústavy zameranej na zmenu postupu vymenúvania sudcov najvyššieho súdu . Vláda v decembri 2020 zaslala štátnej rade návrh znenia revízie ústavy zameranej na zmenu postupu vymenúvania sudcov najvyššieho súdu so žiadosťou o poradné stanovisko. Cieľom tejto plánovanej reformy je ďalej obmedziť úlohu výkonnej a zákonodarnej moci pri vymenúvaní sudcov najvyššieho súdu, čo je v súlade s odporúčaniami Rady Európy . Po online konzultácii o návrhu zákona, ktorý vychádzal z odporúčania nezávislej štátnej komisie týkajúceho sa parlamentného systému v Holandsku , sa v návrhu znenia vykonali určité úpravy. Poradné stanovisko štátnej rady sa zverejní po zaslaní návrhu parlamentu. V súvislosti s revíziou postupov vymenúvania členov súdnej rady a správnych rád súdov sa napreduje. Na základe žiadosti ministra pre právnu ochranu z februára 2020 poskytla štátna rada 23. septembra 2020 svoje poradné stanovisko k možnej revízii postupov vymenúvania členov súdnej rady a správnych rád súdov. Hoci štátna rada dospela k záveru, že súčasné postupy vymenúvania v prípade súdnej rady a správnych rád súdov sú v súlade s požiadavkou nezávislosti súdnictva, odporučila preskúmať, ako by sa mohla zvýšiť účasť sudcov a zamestnancov súdov na postupoch vymenúvania členov správnych rád súdov. V nadväznosti na dohodu medzi súdnou radou, združením pre súdnictvo a ďalšími zástupcami súdnych orgánov súdna rada stanovila nový postup vymenúvania členov správnych rád súdov na rok 2021 a časť roku 2022 . Cieľom dohody je poskytnúť sudcom väčší vplyv na vymenúvanie členov správnych rád súdov, a to najmä zriadením výboru zloženého zo štyroch sudcov, z dvoch členov správnej rady súdu a dvoch súdnych úradníkov, ktorý vypočúva kandidátov a navrhuje súdnej rade jedného kandidáta na vymenovanie. V prípade rovnosti hlasov majú rozhodujúci hlas štyria sudcovia. Súdna rada okrem toho začne v lete 2021 rokovania so združením pre súdnictvo a s ďalšími zástupcami súdnych orgánov o možnej revízii postupu vymenúvania členov rady . Cieľom týchto snáh je ďalej obmedziť vplyv výkonnej alebo zákonodarnej moci na vymenúvanie členov súdnej rady, čo je v súlade s odporúčaniami Rady Európy . Kvalita Reforma systému právnej pomoci bude vychádzať zo zistení viacerých pilotných projektov. Predpokladá sa, že reforma systému právnej pomoci sa dokončí do roku 2025 a začne sa viacerými pilotnými projektmi zameranými na zhromaždenie najlepších postupov pri príprave ďalších legislatívnych reforiem. Pokiaľ ide o súčasný systém právnej pomoci, v súvislosti s primeranosťou dostupných finančných prostriedkov pretrvávajú určité obavy . V oblasti civilnej, správnej a trestnej justície pokračuje úsilie o digitalizáciu, ktoré sa v dôsledku pandémie COVID-19 zrýchlilo. Stále existuje priestor na zlepšenie digitalizácie justičného systému , najmä pokiaľ ide o mieru zverejňovania rozsudkov online a dostupnosť digitálnych riešení na začatie a sledovanie súdnych konaní, a na riešenie týchto problémov je zameraných niekoľko iniciatív . Pokiaľ ide o trestnú justíciu, súdne orgány a prokuratúra spoločne vyvíjajú digitálny plán v spolupráci s inými zainteresovanými stranami pôsobiacimi v oblasti justície. V prípade civilnej a správnej justície sa nový program digitalizácie zameriava na digitálny prístup občanov a odborníkov pracujúcich v oblasti práva k spravodlivosti . Právne postupy sa budú postupne digitalizovať počnúc vnútroštátnymi daňovými vecami a žiadosťami o zaistenie majetku a následne aj v ďalších oblastiach práva. V reakcii na pandémiu COVID-19 prijala súdna rada nové pravidlá organizovania súdnych pojednávaní na diaľku, čo súdom umožnilo pokračovať vo fungovaní. Súčasné pravidlá sa uplatňujú do 1. augusta 2021 a v prípade potreby sa môžu predĺžiť, aby sa zaručilo fungovanie súdov. Zákon o experimentoch v oblasti správy justície umožní rozbehnúť pilotné projekty v oblasti správy justície vo väčšom rozsahu. Po vypracovaní mnohých pilotných projektov týkajúcich sa kvality justície v rámci programu Spoločensky účinná justícia očakávané nadobudnutie účinnosti zákona o experimentoch v oblasti správy justície v lete 2021 umožní rozbehnúť kvalitné projekty vo väčšom rozsahu. Medzi takéto kvalitné projekty patrí napríklad zavedenie „sudcu pre dlhy“, ktorého účelom je zvýšiť účinnosť rozsudkov tým, že sa budú riešiť všetky veci jednotlivého dlžníka súčasne. Tento prístup, ktorý spočíva v testovaní pilotných projektov v malom rozsahu a ich následnom vykonávaní vo väčšom rozsahu, môže poskytnúť inovatívne nápady na podporu kvality justičného systému . Efektívnosť Pandémia COVID-19 mala dosah na efektívnosť justičného systému. Pandémia COVID-19 spôsobila nárast počtu nevybavených súdnych prípadov v rokoch 2020 a 2021, a to najmä v trestných konaniach . Súdna rada a správne rady súdov prijali osobitné opatrenia na riešenie týchto dôsledkov, ako napríklad zlepšenie videokonferenčných zariadení určených na súdne pojednávania, vymenovanie sudcov na dôchodku za náhradných sudcov a častejšie využívanie samosudcov. Cieľom je do konca roka 2021 eliminovať nevybavené prípady, ktoré vznikli v systéme trestnej justície v dôsledku pandémie COVID-19 . Prokuratúra v rámci tohto prístupu naďalej využíva svoju právomoc vydať rozhodnutie v určitých trestných veciach . V nadväznosti na obavy, ktoré vyjadrila holandská advokátska komora a poslanci parlamentu, minister pre právnu ochranu v novembri 2020 oznámil, že podozrivým sa poskytne bezplatná konzultácia s právnikom. Tento postup sa začal 1. apríla 2021 vo viacerých veciach a postupne sa rozšíri na všetky ostatné veci. Vzhľadom na to, že využívanie týchto právomocí prokuratúrou môže mať vplyv na právo na spravodlivý proces, najmä ak občania nie sú primerane informovaní , poskytnutie bezplatnej právnej konzultácie má v takýchto prípadoch osobitný význam. Justičný systém sa naďalej vyznačuje vysokou úrovňou efektívnosti v prvom stupni, no konania v odvolacom konaní sú pomerne zdĺhavé . Efektívnosť justičného systému je v posledných rokoch celkovo vysoká . Dĺžka konaní v prvom stupni v civilných a obchodných veciach je krátka, približne 100 dní v roku 2019 . Konania sú naopak zdĺhavé v civilných a obchodných veciach v treťom stupni, pričom v roku 2019 to bolo v priemere 459 dní. Správna justícia v prvom stupni stále funguje efektívne , hoci konania v druhom a treťom stupni sú pomerne zdĺhavé . Kým celkový podiel vyriešených prípadov v prvom stupni zostáva účinný , miera vyriešenia správnych vecí v prvom stupni postupne klesla na 94 % v roku 2019. To by mohlo viesť k určitým budúcim nevybaveným prípadom v oblasti správnej justície, hoci súčasný počet prebiehajúcich vecí sa zdá zvládnuteľný . Pokiaľ ide o trestnú justíciu, nový akčný plán nadväzujúci na preskúmanie z roku 2020 sa zameriava na zlepšenie jej efektívnosti, najmä v prípadoch spoločných trestných činov a trestných činov s veľkým dosahom . Hoci to môže pomôcť zvýšiť efektívnosť a riešiť nevybavené prípady, zainteresované strany zdôrazňujú, že takéto iniciatívy by nemali byť na úkor kvality justície . II.Protikorupčný rámec

Právomoc vyšetrovať a trestne stíhať korupciu je rozdelená medzi niekoľko orgánov. Protiprávne konanie vlády vyšetruje oddelenie štátnej polície pre interné vyšetrovanie (NPIID). Za vyšetrovanie hospodárskych trestných činov vrátane podplácania zahraničných verejných činiteľov a korupcie v podnikaní je zodpovedné oddelenie fiškálneho spravodajstva a vyšetrovania (FIOD). Národná prokuratúra sa zameriava na domáce podplácanie verejných činiteľov a prokuratúra pre závažné podvody, trestné činy proti životnému prostrediu a konfiškáciu majetku zodpovedá za vyšetrovanie podplácania zahraničných verejných činiteľov a korupcie v podnikaní. Úrad pre oznamovateľov poskytuje podporu a poradenstvo ľuďom, ktorí chcú nahlásiť situáciu zneužívania v súvislosti s prácou vo verejnom alebo v súkromnom sektore. Spolupráca medzi špecializovanými protikorupčnými a spravodajskými tímami v rámci orgánov presadzovania práva pokračuje. Protikorupčná jednotka (ACC) v rámci FIOD zohráva kľúčovú úlohu v boji proti hospodárskej trestnej činnosti a korupcii. Diskutuje sa o zákone o politických financiách a právnych predpisoch, ktorými sa posilní integrita volených a menovaných činiteľov na miestnej a provinčnej úrovni. Holandsko je z pohľadu odborníkov a výkonných riaditeľov podnikov jednou z krajín s najnižšou mierou korupcie na svete. V Indexe vnímania korupcie organizácie Transparency International 2020 dosiahlo Holandsko 82 bodov zo 100 a umiestnilo sa na 3. mieste v Európskej únii a na 8. mieste vo svete. Toto vnímanie bolo za posledných päť rokov pomerne stabilné. Po prípadoch infiltrácie organizovanej trestnej činnosti a únikov v rámci orgánov presadzovania práva sa posilnil boj proti korupcii a organizovanej trestnej činnosti. Holandsko v roku 2020 spustilo rozsiahly program zameraný na boj proti záškodníckej organizovanej trestnej činnosti, ktorý sa vzťahuje aj na korupciu. Na koordináciu programu bolo zriadené generálne riaditeľstvo v rámci Ministerstva spravodlivosti a bezpečnosti. To viedlo k vyčleneniu dodatočných finančných prostriedkov v tejto oblasti a k vytvoreniu multidisciplinárneho zásahového tímu. Návrh zákona má za cieľ posilniť účinnosť boja proti záškodníckej trestnej činnosti vrátane korupcie. Druhej komore parlamentu bol predložený nový návrh zákona o posilnení Trestného zákona a Trestného poriadku. Jeho cieľom je zvýšiť účinnosť boja proti záškodníckej trestnej činnosti vrátane korupcie zvýšením maximálnych trestov za viaceré záškodnícke trestné činy, ako je napríklad vyhrážanie sa verejným činiteľom. Dňa 1. októbra 2020 boli vydané administratívne pokyny s aktualizovanými usmerneniami pre prokuratúru k vyšetrovaniu a trestnému stíhaniu prípadov zahraničnej korupcie a 4. septembra 2020 s usmerneniami týkajúcimi sa veľkých vyrovnaní, pričom právny dohľad nad určitými vyrovnaniami sa nezveril ministrovi spravodlivosti a bezpečnosti, ale dočasnej nezávislej komisii. Inštitucionálny rámec na predchádzanie korupcii a boj proti nej zostáva stabilný s intenzívnou spoluprácou medzi orgánmi presadzovania práva. Špecializované protikorupčné tímy a spravodajské jednotky v rámci oddelenia fiškálneho spravodajstva a vyšetrovania a prokuratúry spolupracujú pri vyšetrovaní prípadov. ACC v rámci FIOD zohráva kľúčovú úlohu v boji proti hospodárskej trestnej činnosti a korupcii. NPIID má dostať dodatočné finančné prostriedky, čím sa posilní vyšetrovacia kapacita NPIID i prokuratúry. Z vyšetrovaní Encrochat, vďaka ktorým sa získali kľúčové informácie na identifikáciu, vyšetrovanie a stíhanie zločineckých sietí, vyplynuli aj obvinenia z korupcie v rámci orgánov presadzovania práva. Z vyšetrovaní takisto vyplynulo, že páchatelia trestnej činnosti sa aktívne snažia skorumpovať zamestnancov vernej správy a iných organizácií. To viedlo k zvýšenej ostražitosti a zameraniu sa na záškodnícku trestnú činnosť a zriadenie protikorupčného tímu na vyšetrovanie korupcie v radoch polície na základe vyšetrovania Encrochat. Tento tím vedie oddelenie NPIID a podporujú ho vyšetrovatelia z národnej policajnej jednotky. NPIID takisto prispieva k prevencii tým, že poukazuje na osobitné riziká korupcie pre verejné inštitúcie, ktoré boli predmetom vyšetrovania. Okrem vykonávania vyšetrovaní NPIID čoraz viac využíva svoje odborné znalosti na poskytovanie poradenstva v boji proti porušovaniu integrity a v súvislosti s tým, ako mu predchádzať. Prijímajú sa kroky na posilnenie prevencie, odhaľovania a vyšetrovania korupcie v rámci polície a verejnej správy vo všeobecnosti. V oddelení NPIID dochádza ročne v priemere k 50 prípadom korupcie alebo úniku citlivých informácií v prípade príslušníkov polície alebo zamestnancov verejnej správy. Nové právne predpisy, ktorými sa rozširuje preverovanie príslušníkov polície a externých konzultantov pred vymenovaním a počas zamestnania, boli prijaté v októbri 2020 a očakáva sa, že sa v plnej miere vykonajú do konca roka 2021. Preverovanie sa v súčasnosti zavádza v polícii, pričom jeho intenzita závisí od ohrozenia integrity spojeného s danou funkciou. ACC v rámci FIOD naďalej zohrávala dôležitú úlohu, pokiaľ ide o boj proti korupcii a hospodárskej trestnej činnosti. Týka sa to najmä prípadov podplácania zahraničných verejných činiteľov a osôb, ktoré nie sú verejnými činiteľmi, tak na vnútroštátnej, ako aj medzinárodnej úrovni. ACC v rámci FIOD informovala o 30 vyšetrovaniach trestných činov v súvislosti s korupciou, ktoré v súčasnosti prebiehajú a ktoré sa týkajú korupcie v podnikaní a podplácania zahraničných verejných činiteľov. Viaceré z týchto vyšetrovaní sa zameriavajú aj na úlohu holandských poskytovateľov finančných služieb. ACC v rámci FIOD spolupracovala aj s inými orgánmi, napr. s oddelením NPIID, ktoré sa zaoberá prípadmi korupcie vo verejnom sektore. Tento inštitucionálny rámec zriadený ACC v rámci FIOD, ako aj prokuratúrou pre závažné podvody, trestné činy proti životnému prostrediu a konfiškáciu majetku sa v uplynulom desaťročí zlepšil a OECD pozitívne uznala kapacitu odhodlaných a špecializovaných protikorupčných tímov pre vyšetrovanie a stíhanie prípadov podplácania zahraničných verejných činiteľov. Druhá komora parlamentu prijala v roku 2020 kódex správania a zaviedla systém dohľadu, pokiaľ ide o požiadavky na priznania. Kódex správania poslancov Druhej komory sa vzťahuje na nezávislosť, dary, registrácie, používanie dôverných informácií a rokovací poriadok. Nariadením, ktoré nadobudlo účinnosť 1. apríla 2021, sa zriaďuje nezávislé kolégium na prešetrovanie sťažností týkajúcich sa dodržiavania kódexu správania poslancami a poskytovanie poradenstva Druhej komore o možných sankciách. Aktualizované usmernenia o integrite pre príslušníkov polície vrátane vzorových kódexov správania pre volených a menovaných činiteľov boli prijaté 30. marca 2021. V parlamente sa bude diskutovať o nových právnych predpisoch týkajúcich sa posilnenia integrity volených a menovaných činiteľov na miestnej a provinčnej úrovni. V návrhu zákona sa okrem iného stanovuje kódex správania ako povinná požiadavka pre menovaných činiteľov na miestnej a provinčnej úrovni a zavádza sa systém dohľadu, pokiaľ ide o požiadavky na priznania. To zahŕňa povinnú analýzu rizík týkajúcich sa integrity menovaných miestnych a provinčných činiteľov. Podpora integrity v boji proti korupcii sa uskutočňuje prostredníctvom platformy pre boj proti korupcii, ktorú prevádzkuje Ministerstvo spravodlivosti a bezpečnosti. Platforma sa zameriava na podporu informovanosti a spoločných opatrení v boji proti korupcii na vnútroštátnej a medzinárodnej úrovni pomocou účinnejšej výmeny poznatkov a informácií. Účastníkmi platformy sú vládni zamestnanci z rôznych ministerstiev a organizácií zaoberajúcich sa korupciou. Za posledných 18 mesiacov nebolo pre pandémiu COVID-19 možné uskutočniť stretnutie. Od roku 2020 každé ministerstvo zabezpečuje väčšiu transparentnosť zverejňovaním informácií o porušeniach integrity, ku ktorým došlo interne, s krátkym opisom druhu porušenia a uloženej sankcie. V súčasnosti navyše prebieha v súvislosti so záškodníckou trestnou činnosťou (externé) prešetrovanie rizík korupcie verejných a neverejných činiteľov a ich odolnosti proti nej, a to konkrétne na letisku Schiphol a v prístave Rotterdam. Prešetrovanie by malo preukázať, či je holandská politika prevencie a potláčania korupcie v hlavných prístavoch dostatočná. Výsledky výskumu sa očakávajú v prvom polroku 2022. Pretrvávajú obavy v súvislosti s rámcom integrity uplatniteľným na najvyššie riadiace funkcie vo verejnom sektore, najmä z dôvodu ich nezáväznej povahy. V neformálnych pravidlách zahrnutých do kódexu správania ministrov a štátnych tajomníkov sa uvádza, že sa od nich očakáva správanie v rámci zásad integrity. Okrem toho majú bývalí vysokopostavení úradníci zakázané lobovať v ich bývalom ministerstve, kým bývalí ministri nemôžu lobovať za svoje bývalé ministerstvo dva roky po tom, ako odišli z funkcie. Rámec je však stále pomerne obmedzený, ako vo svojom posúdení uviedla aj Skupina štátov proti korupcii (GRECO): „Opatrenia zavedené v Holandsku, ktorých je málo a ktoré sú obmedzené, sa zdajú nedostatočné“. Holandsko má dobrovoľný a verejne dostupný register lobistov pre Druhú komoru parlamentu, ktorý je zavedený od roku 2012. Register lobistov sa pravidelne aktualizuje a obsahuje informácie o zozname subjektov, ktoré žiadajú o prístup do Druhej komory. Na získanie trvalého vstupného preukazu do parlamentu musí byť lobista zaregistrovaný ako organizácia. Neexistuje však žiadny mechanizmus monitorovania ani presadzovania, pokiaľ ide o kontakty medzi lobistami a funkcionármi alebo zamestnancami verejnej správy. Skupina GRECO v tejto súvislosti odporučila, pokiaľ ide o kontakty medzi najvyššími riadiacimi funkcionármi a lobistami, aby sa zabezpečili pravidlá a usmernenia, ako aj zvýšenie transparentnosti kontaktov a tém, ktoré sú predmetom diskusií. Právne predpisy o financovaní strán sú predmetom revízie. Pokiaľ ide o politické financovanie, právny rámec pozostáva zo zákonov upravujúcich dotácie a správa politických strán nezahŕňa financovanie politických strán ani financie kandidátov na miestnej úrovni. Očakáva sa, že zákon o financovaní politických strán nahradí zákon o politických stranách, ktorý teraz posudzuje parlament. Cieľom revidovaných právnych predpisov je ochrana fungovania a organizácie politických strán pred zahraničným zasahovaním. V roku 2020 sa uskutočnilo hodnotenie zákona o úrade pre oznamovateľov. Úrad pre oznamovateľov je ústrednou inštitúciou nahlasovania a vyšetrovania, ktorej možno nahlasovať poškodzovanie oznamovateľov zo strany tak verejného, ako aj súkromného sektora. Zákon o úrade pre oznamovateľov bol predmetom hodnotenia vykonaného nezávislou výskumnou spoločnosťou. Podľa zistení vyplývajúcich z hodnotenia možno právnu ochranu oznamovateľov ešte zvýšiť. Právne predpisy sa v dôsledku toho zmenia. Od úradu sa očakáva poskytovanie poradenstva oznamovateľom a vedenie nezávislých vyšetrovaní. V roku 2020 úrad pre oznamovateľov ukončil tri veľké vyšetrovania a zverejnil o nich záverečné správy. Okrem toho, ako poznamenala OECD, hoci sú v holandských spoločnostiach a vládnych agentúrach zavedené mechanizmy nahlasovania a rámce na ochranu oznamovateľov, tieto mechanizmy neprispievajú k odhaľovaniu podplácania zahraničných verejných činiteľov v Holandsku. Pandémia COVID-19 mala najmä na začiatku veľký dosah na vyšetrovanie trestných činov, čo viedlo k oneskoreniam. Podľa orgánov neboli počas niekoľkých mesiacov osobitné činnosti (napríklad razie, vypočúvanie podozrivých a svedkov alebo prehliadky) buď možné, alebo sa museli prispôsobiť. Presadzovanie práva bolo ovplyvnené aj skutočnosťou, že na súdoch sa konali len obmedzené vypočutia. Okrem toho oddelenie FIOD vyšetrovalo aj niekoľko prípadov podvodov súvisiacich s pandémiou COVID-19. To viedlo k niekoľkým vyšetrovaniam a stíhaniam trestných činov súvisiacich s podvodmi (osobné ochranné prostriedky, falošné zdravotné certifikáty a zneužívanie vládnych dotácií). Orgány navyše uviedli, že medzinárodný charakter vyšetrovaní podplácania zahraničných verejných činiteľov môže byť ďalej obmedzený v dôsledku opatrení súvisiacich s pandémiou COVID-19. III.Pluralita a sloboda médií Právny rámec týkajúci sa plurality médií je založený na súbore ústavných a právnych záruk. Právo na informácie je zakotvené v ústave. Holandský úrad pre médiá je nezávislým orgánom na reguláciu audiovizuálnych mediálnych služieb, ktorý dohliada na vykonávanie zákona o médiách. Žurnalistika bola v súvislosti s pandémiou COVID-19 zaradená medzi kritické povolania. Miera slobody médií a ochrany novinárov v Holandsku je naďalej vysoká . Rozsah činností dohľadu regulačného orgánu sa rozšíril po transpozícii smernice o audiovizuálnych mediálnych službách. Zdá sa, že zdroje, ktoré má inštitúcia k dispozícii, sú naďalej primerané na to, aby mohla účinne plniť svoj mandát. Okrem toho podmienky vymenúvania členov kolektívnych orgánov sa práve menia s cieľom posilniť záruky nezávislosti . Uplatňovanie novinárskych štandardov zabezpečuje niekoľko samoregulačných orgánov. Okrem rady pre žurnalistiku posudzuje žurnalistické postupy a vyšetruje sťažnosti samoregulačný mechanizmus, ktorý je oprávnený vydávať stanoviská k sťažnostiam týkajúcim sa žurnalistických postupov, ombudsman pre verejnoprávnych vysielateľov a niekoľko ombudsmanov pre celoštátne a regionálne noviny. Identifikovali sa výzvy týkajúce sa transparentnosti vlastníctva médií a koncentrácie médií. Zverejňovanie podrobností o vlastníctve médií sa reguluje v obmedzenej miere, ako sa uvádza v Monitorovaní plurality médií 2021, v ktorom sa táto oblasť hodnotí ako stredne riziková. Informácie o vlastníckych štruktúrach, ktoré nemusia nevyhnutne zahŕňať konečných užívateľov výhod, sa verejnosti poskytujú prostredníctvom Monitorovania médií, ktorý uverejňuje úrad pre médiá. Sektor spravodajských médií sa vyznačuje vysokou koncentráciou trhu, ako sa uvádza v Monitorovaní plurality médií 2021. Vláda zakročila s cieľom pomôcť médiám počas pandémie. Počas pandémie COVID-19 sa napriek zvýšenému dopytu po spravodajstve znížili príjmy z reklamy, čo malo dosah najmä na miestne médiá. Vláda naďalej podporovala žurnalistiku prostredníctvom špecializovaných fondov a navyše bol zriadený dočasný fond pre miestne médiá zasiahnuté pandémiou COVID-19. Novinári boli oslobodení od zákazu cestovania v súvislosti s pandémiou COVID-19, aby mohli naďalej sledovať udalosti a podávať správy z prvej ruky.

Cieľom návrhu právnych predpisov je zlepšiť prístup k informáciám. V prípade dvoch tretín žiadostí o prístup k informáciám podaných v roku 2020 boli hlásené oneskorenia a neúplné odpovede, ako sa uvádza v Monitorovaní plurality médií, v ktorom sa hodnotí právo na prístup k informáciám ako stredne rizikové. Tento problém potvrdili aj zainteresované strany. Právny rámec sa v súčasnosti reviduje s cieľom zvýšiť transparentnosť vlády a zabezpečiť lepší prístup k verejným informáciám. Zainteresované strany vo všeobecnosti vítajú zmeny, pričom uvádzajú ďalšie oblasti zlepšenia. Jedna vítaná zmena sa týka zriadenia nezávislého poradného výboru, ktorý by v prípade sťažností zabezpečoval mediáciu medzi novinármi a orgánmi. Bolo zaznamenané zvýšenie hrozieb a násilia voči novinárom. Podľa Monitorovania plurality médií 2021 „holandský národný koordinátor pre boj proti terorizmu a bezpečnosť prvý raz v roku 2020 identifikoval novinárov ako cieľ závažných hrozieb a agresie“. Platforma Rady Európy na podporu ochrany žurnalistiky a bezpečnosti novinárov v poslednom čase uverejnila päť upozornení. Posledné z nich sa týkajú vraždy investigatívneho novinára menom Peter R. de Vries a zrušenia televízneho programu pre závažnú vyhrážku voči redakcii; ostatné sa týkajú útoku na fotografa, útokov na fyzickú bezpečnosť a integritu novinárov, ku ktorým došlo vo viacerých častiach krajiny, a online obťažovania a zastrašovania. Ďalšie útoky a prípady zastrašovania boli hlásené na platforme na mapovanie slobody médií. Potvrdili to aj zainteresované strany počas návštevy krajiny. Okrem toho boli vyjadrené obavy v súvislosti s ochranou zdrojov vo vzťahu k spravodajským agentúram, no holandské orgány objasnili, že na uplatnenie vyšetrovacích právomocí je potrebné povolenie súdu, ak takéto uplatnenie môže viesť k získaniu údajov o zdrojoch novinárov. Holandsko naďalej posilňuje svoj rámec na ochranu novinárov . Novinári čoraz viac využívajú projekt „PersVeilig“ zameraný na obmedzenie hrozieb, násilia a agresie voči novinárom, ktorý je spoločnou iniciatívou prokuratúry, polície, spoločnosti šéfredaktorov a združenia novinárov. Súčasťou projektu sú opatrenia ako vyššia priorita, ktorú polícia a prokuratúra pripisujú prípadom násilia voči novinárom, ako aj preventívne opatrenia proti agresii a násiliu. V roku 2021 sa preskúmal protokol (súbor dohôd o vyšetrovaní a trestnom stíhaní medzi políciou a prokuratúrou v prípade agresie voči novinárom) a navrhlo sa niekoľko zlepšení. Patrí medzi ne zlepšenie vybavovania sťažností novinárov zo strany polície a prokuratúry, lepšie poskytovanie informácií o rozsahu pôsobnosti a právomociach polície a prokuratúry, zvyšovanie informovanosti novinárov o tom, ako môže protokol pomôcť, ako aj zlepšenie komunikácie medzi novinármi a políciou a prokuratúrou. Cieľom ďalších zlepšení je lepšie pokryť situáciu nezávislých novinárov. IV.Iné inštitucionálne otázky súvisiace so systémom bŕzd a protiváh Holandsko má dvojkomorový parlamentný vládny systém, ktorý zabezpečuje ex ante preskúmavanie ústavnosti návrhov právnych predpisov. Parlament sa skladá zo Senátu a z Druhej komory. Legislatívne návrhy môžu pochádzať od vlády a od poslancov Druhej komory. Štátna rada vydáva poradné stanoviská k návrhom právnych predpisov. V systéme bŕzd a protiváh zohrávajú nezávislé orgány a občianska spoločnosť dôležitú úlohu. Práve prebiehajú rozsiahle diskusie o riadnom fungovaní systému bŕzd a protiváh. Diskusie nadväzujú na parlamentnú vyšetrovaciu správu týkajúcu sa kauzy príspevkov na starostlivosť o deti, ktorá v januári 2021 viedla k demisii vlády. Na základe predchádzajúcich správ iných subjektov vydal parlamentný vyšetrovací výbor 17. decembra 2020 správu , v ktorej dospel k záveru, že pri vykonávaní systému príspevkov na starostlivosť o deti neboli dodržané zásady právneho štátu. Správa obsahuje nález, že vykonávanie systému dotácií na starostlivosť o deti viedlo k tomu, že veľký počet občanov musel v plnej výške vrátiť dotácie, ktoré dostali z dôvodu údajných nezrovnalostí . Vzhľadom na zistenia, že zákonodarcovia prijali právne predpisy, ktoré v jednotlivých prípadoch neponechali priestor na spravodlivý výklad, že orgány výkonnej moci nesprávne považovali veľký počet občanov za podvodníkov pre ich zameranie sa na boj proti podvodom a že orgány správnej justície tento výklad zákona potvrdili do októbra 2019, v správe sa vyzvali všetky moci štátu, aby pouvažovali nad tým, ako v budúcnosti predísť takýmto situáciám. V správe sa takisto konštatovalo, že vláda neposkytla parlamentu dostatočné informácie a že informovaniu o činnostiach vlády bránili prekážky. Druhá komora medzitým požiadala Benátsku komisiu Rady Európy o stanovisko k fungovaniu systému bŕzd a protiváh v rámci tejto kauzy a k tomu, či sú v rámci systému správnej justície potrebné dodatočné záruky. Na základe tejto správy orgány bezodkladne priznali poškodeným osobám odškodnenie . Táto kauzou bude predmetom úplného parlamentného vyšetrovania , pričom vypočutia sa očakávajú v lete 2022. Hoci vyriešenie situácie trvalo určitý čas, práca parlamentného vyšetrovacieho výboru, odpovede zúčastnených inštitucionálnych aktérov a prebiehajúce diskusie svedčia o fungovaní systému bŕzd a protiváh . Štátna rada sa takisto zapája do krokov nadväzujúcich na diskusie o riadnom fungovaní systému bŕzd a protiváh, a to tak z hľadiska svojej súdnej úlohy, ako aj v súvislosti so zákonodarným procesom. Vzhľadom na parlamentnú vyšetrovaciu správu týkajúcu sa aj správnej justície súdna zložka štátnej rady oznámila svoj zámer začať „proces sebareflexie“ . V rámci tohto procesu sa posúdi jej úloha v kauze príspevkov na starostlivosť o deti, pričom proces sa rozšíri aj na ďalšie prípady, v ktorých by sa mohla zlepšiť účinná právna ochrana. Štátna rada okrem toho zaslala predsedovi vlády list s odporúčaniami na zlepšenie legislatívneho procesu a kvality právnych predpisov . Odporúčania zahŕňajú vypracovanie novej legislatívnej politiky, venovanie viac času a pozornosti diskusii o právnych predpisoch v oboch komorách parlamentu a väčšie zapojenie vykonávacích orgánov do legislatívneho procesu. Rada pre verejnú správu vo svojej správe z apríla 2020 o „posilnení právneho štátu“ odporučila venovať väčšiu pozornosť kvalite legislatívneho procesu a posilniť výskumnú a podpornú kapacitu pre poslancov parlamentu. V parlamente sa rokuje o novom zákone o otvorenej verejnej správe. Druhá komora 26. januára 2021 schválila nový zákon o otvorenej verejnej správe, ktorého cieľom je zabezpečiť vyššiu transparentnosť v súvislosti s vládnymi opatreniami, a v súčasnosti sa ním zaoberá Senát. Diskusie o novom zákone urýchlila kauza týkajúca sa príspevkov na starostlivosť o deti, ktorá vyvolala kritiku v súvislosti s nedostatočnou transparentnosťou. Novým zákonom by sa nahradil súčasný zákon o otvorenosti verejnej správy a vyžadovalo by sa v rámci neho aktívne zverejňovanie vládnych informácií na rozdiel od súčasného systému zverejňovania na základe žiadosti. Takisto by sa ním zriadil stály nezávislý poradný výbor pre otvorenú verejnú správu a riadenie informácií . Hoci by prijatie týchto nových právnych predpisov ešte viac uľahčilo prístup k vládnym informáciám, zainteresované strany uviedli, že nad rámec uplatniteľného právneho rámca by sa ďalšie zlepšenie dosiahlo včasnosťou a úplnosťou odpovedí na žiadosti o informácie . Prijal sa dočasný zákon o opatreniach súvisiacich s ochorením COVID-19 s cieľom poskytnúť pevnejší právny základ pre obmedzenia súvisiace s ochorením COVID-19. V počiatočnej fáze pandémie COVID-19 boli prijaté opatrenia prostredníctvom mimoriadnych nariadení podľa už existujúceho zákona o verejnom zdraví a zákona o bezpečnostných regiónoch, pričom regiónom a obciam sa poskytla značná voľnosť pri prijímaní vlastných opatrení. Parlament pokračoval vo svojej práci písomnými alebo digitálnymi prostriedkami a diskusie sa naďalej organizovali, no menej často. Štátna rada v máji 2020 poskytla poradné stanovisko, v ktorom uviedla, že predĺženie krízovej situácie si vyžaduje pevnejší právny základ . Podľa dočasného zákona o opatreniach súvisiacich s ochorením COVID-19, ktorý je v platnosti od 1. decembra 2020, sa návrhy opatrení týkajúcich sa ochorenia COVID-19 predkladajú parlamentu týždeň pred nadobudnutím účinnosti , počas ktorého môže Druhá komora rozhodnúť o zamietnutí opatrenia. Zákon automaticky prestane platiť 1. septembra 2021, pokiaľ vláda nerozhodne o jeho predĺžení . Návrh rozhodnutia o predĺžení dočasného zákona sa predloží parlamentu pred nadobudnutím účinnosti, ktorý môže rozhodnúť o zamietnutí predĺženia. Významné opatrenia súvisiace s ochorením COVID-19 boli na súde zrušené pred schválením v odvolacom konaní. Podľa nálezu okresného súdu v Haagu zo 16. februára 2021 bolo opatrenie celoštátneho zákazu vychádzania nezákonné z dôvodu, že chýbal správny právny základ. V ten istý deň odvolací súd v Haagu nariadil predbežné opatrenia, ktoré umožnili zachovať platnosť zákazu vychádzania až do konečného rozhodnutia odvolacieho súdu. Po tom, ako parlament 19. februára 2021 prijal naliehavý zákon, ktorým sa zaviedlo nové opatrenie zákazu vychádzania, odvolací súd 26. februára 2021 rozhodol, že pôvodné opatrenie zákazu vychádzania bolo prijaté podľa správneho právneho základu. Nezávislé inštitúcie naďalej zohrávajú v systéme bŕzd a protiváh dôležitú úlohu . Inštitúcia ombudsmana naďalej plní dôležitú úlohu v systéme bŕzd a protiváh vydávaním nezáväzných stanovísk k vládnym opatreniam a vyšetrovaním sťažností občanov, ale aj iniciovaním správ z vlastného podnetu. Keď ombudsman vydá odporúčania, vláda musí reagovať a uviesť dôvody, ak sa rozhodne, že sa nimi nebude riadiť. Hoci ombudsman pri všeobecnom výkone svojho mandátu nečelí výrazným prekážkam , vládu kritizoval za neprijatie opatrení nadväzujúcich na odporúčania uvedené v jeho správe z roku 2017 o „kauze príspevkov na starostlivosť o deti“ (pozri nasledujúci text) . Ombudsman inicioval projekt o tom, ako zabezpečiť účinné prijímanie opatrení nadväzujúcich na jeho odporúčania, čo viedlo k štrukturálnemu prístupu k monitorovaniu vykonávania jeho odporúčaní . Okrem toho Globálna aliancia národných inštitúcií pre ľudské práva (GANHRI) v decembri 2020 opätovne akreditovala holandský inštitút pre ľudské práva statusom A . Aliancia GANHRI inštitútu okrem iného odporučila naďalej odôvodnene žiadať o potrebné finančné prostriedky, aby sa mohol zaoberať širšou škálu priorít vrátane práv migrantov a komunity LGBTI . Prostredie pre občiansku spoločnosť je naďalej otvorené , hoci nové návrhy právnych predpisov o transparentnosti vyvolávajú otázky. Hoci sa Holandsko považuje za krajinu s otvoreným prostredím občianskej spoločnosti , zainteresované strany vyjadrili obavy týkajúce sa nových návrhov právnych predpisov zameraných na predchádzanie neželanému zahraničnému vplyvu zvýšením kontroly organizácií občianskej spoločnosti financovaných z krajín mimo EÚ/EHP. Štátna rada vo svojom poradnom stanovisku z 28. augusta 2020 zdôraznila, že je dôležité, aby takéto právne predpisy boli primerané, pričom poukázala aj na veľký počet organizácií, ktoré by mohli byť predmetom žiadostí podľa zákona . Zainteresované strany takisto vyjadrili obavy v súvislosti s návrhom zákona na zmenu občianskeho zákonníka, ktorým by sa rozšírili možnosti na zakázanie tzv. radikálnych organizácií. Návrhom zákona by sa znížilo dôkazné bremeno potrebné na to, aby prokuratúra požiadala sudcu o zakázanie a rozpustenie takýchto organizácií . Témy právneho štátu naďalej zaujímajú vo verejnej diskusii popredné miesto . V novembri 2020 veľká väčšina Druhej komory parlamentu hlasovala za návrh právnych predpisov na podporu znalostí o zásadách právneho štátu a ich dodržiavania ako hlavnú úlohu vzdelávacích rád a učebných plánov, ktoré vypracúvajú na účely školského vzdelávania. Návrhom právnych predpisov sa v súčasnosti zaoberá Senát. Štátna rada, ako oznámila vo svojej výročnej správe za rok 2019 , okrem toho začala organizovať „konverzácie o právnom štáte“ s poslancami parlamentu, členmi vlády, so sudcami, s akademickými pracovníkmi, so zamestnancami verejnej správy a zástupcami médií. Rada v tejto súvislosti takisto uverejnila súbor príspevkov na témy právneho štátu . Pokiaľ ide o odporúčanie rady pre verejnú správu, aby vláda vypracovala „program politiky právneho štátu“ , vláda v nadväznosti naň zatiaľ neprijala opatrenia. Ako uviedli zainteresované strany , toto oneskorenie môže byť spôsobené tým, že vláda chce do svojej odpovede zahrnúť aj poznatky získané z kauzy príspevkov na starostlivosť o deti , ktorá je hlavnou témou súčasných politických diskusií o právnom štáte. Príloha I: Zoznam zdrojov v abecednom poradí* * Zoznam príspevkov prijatých v rámci konzultácií k Správe o právnom štáte 2021 sa nachádza na https://ec.europa.eu/info/policies/justice-and-fundamental-rights/upholding-rule-law/rule-law/rule-law-mechanism/2021-rule-law-report-targeted-stakeholder-consultation . Centrum pre pluralitu a slobodu médií (2021), Monitorovanie plurality médií 2021 – Správa o Holandsku. CIVICUS (2021), Monitor tracking civic space: the Netherlands (Monitorovanie priestoru občianskej spoločnosti: Holandsko) ( https://monitor.civicus.org/country/netherlands/ ). Europol (2020), Dismantling of an Encrypted Network sends Shockwaves through Organised Crime Groups across Europe (Rozpustenie šifrovanej siete vyvolalo rozruch medzi organizovanými zločineckými skupinami v celej Európe) ( https://www.europol.europa.eu/newsroom/news/dismantling-of-encrypted-network-sends-shockwaves-through-organised-crime-groups-across-europe ). Európska komisia (2016), Porovnávací prehľad EÚ v oblasti justície. Európska komisia (2017), Porovnávací prehľad EÚ v oblasti justície.

Európska komisia (2018), Porovnávací prehľad EÚ v oblasti justície. Európska komisia (2019), Porovnávací prehľad EÚ v oblasti justície. Európska komisia (2020), Porovnávací prehľad EÚ v oblasti justície. Európska komisia (2020), Správa o právnom štáte, Kapitola o situácii v oblasti právneho štátu v Holandsku. Európska komisia (2021), Porovnávací prehľad EÚ v oblasti justície. GANHRI (2020), Správa a odporúčania z virtuálneho zasadnutia podvýboru pre akreditáciu zo 7. – 18. decembra 2020. GRECO (2018), piate kolo hodnotenia – hodnotiaca správa o Holandsku o predchádzaní korupcii a podporovaní integrity v ústrednej štátnej správe (najvyššie riadiace funkcie) a orgánoch presadzovania práva. Holandské združenie pre súdnictvo (2021), Dossier: nieuwe procedure bestuursbenoemingen rechtspraak ( https://nvvr.org/nieuws/2021/dossier-nieuwe-procedure-bestuursbenoemingen-rechtspraak ). Holandský úrad pre médiá (2020), Monitorovanie médií 2020 Mapovanie slobody médií – Holandsko ( https://www.mappingmediafreedom.org/country-profiles/netherlands/ ). Minister pre právnu ochranu Sander Dekker (2021), Odpoveď na otázky poslanca Druhej komory Nispena zo 17. februára 2021. Ministerstvo spravodlivosti a bezpečnosti (2021), List parlamentu o fungovaní protokolu o bezpečnosti tlače (Kamerbrief over functioneren protocol Persveilig), 31. marec 2021 ( https://www.rijksoverheid.nl/documenten/kamerstukken/2021/03/31/tk-functioneren-protocol-persveilig ). Ministerstvo spravodlivosti a bezpečnosti (2021), List parlamentu o riešení neželaných zahraničných finančných tokov (Kamerbrief over aanpak ongewenste buitenlandse geldstromen), 8. jún 2021 ( https://www.rijksoverheid.nl/documenten/kamerstukken/2021/06/08/tk-aanpak-ongewenste-buitenlandse-geldstromen ). Ministerstvo vnútra a kráľovských vzťahov (2021), Guidelines on integrity of political office holders at municipalities, provinces and water boards (Usmernenia o integrite pre príslušníkov polície v miestnych, provinčných a vo vodohospodárskych úradoch) ( https://www.politiekeambtsdragers.nl/publicaties/brochures/2021/03/30/handreiking-integriteit ). Národný ombudsman (2017), No power Play but Fair Play (Žiadny boj o moc, ale férová hra). Národný ombudsman (2020), Proper Provision of Information is the Basis of Access to Justice – Bottlenecks in the Provision of Information about Penalties and Dismissal Decisions (Riadne poskytovanie informácií je základom prístupu k spravodlivosti – prekážky v poskytovaní informácií o sankciách a rozhodnutiach o zamietnutí). Netherlands Helsinki Committee (2021), Príspevok výboru Netherlands Helsinki Committee k Správe o právnom štáte 2021. NVJ (2021), Belangenorganisaties roepen Eerste Kamer op de nieuwe Woo te steunen ( https://www.nvj.nl/nieuws/belangenorganisaties-roepen-eerste-kamer-nieuwe-woo-te-steunen ). OECD (2021), Implementing the OECD Anti-Bribery Convention. Phase 4 Report: Netherlands (Vykonávanie Dohovoru o boji s podplácaním zahraničných verejných činiteľov v medzinárodných obchodných transakciách. Správa zo 4. fázy: Holandsko) ( https://www.oecd.org/corruption/anti-bribery/netherlands-phase-4-report-en.pdf ). Rada Európy, Platforma na podporu ochrany žurnalistiky a bezpečnosti novinárov

– Holandsko ( https://www.coe.int/en/web/media-freedom/netherlands ). ( https://www.mediamonitor.nl/wp-content/uploads/Mediamonitor-2020.pdf ). Rada Európy: Výbor ministrov (2010), Odporúčanie CM/Rec(2010)12 Výboru ministrov členským štátom o sudcoch: nezávislosť, efektívnosť a zodpovednosť. Rada pre verejnú správu (2020), Een sterkere Rechtsstaat. Reportéri bez hraníc – Holandsko ( https://rsf.org/en/netherlands ). Štátna polícia (2020), New investigation team for corruption investigations ‘Encrochat’ (Nový vyšetrovací tím pre vyšetrovanie korupcie „Encrochat“) ( https://www.politie.nl/nieuws/2020/september/16/nieuw-rechercheteam-voor-corruptieonderzoeken-encrochat.html ). Štátna rada (2020), Poradné stanovisko W04.20.0139/I/Vo. Štátna rada (2020), Výročná správa za rok 2019. Štátna rada (2021), Aanbevelingen ter bevordering van de wetgevingskwaliteit. Štátna rada (2021), In gesprek. Bijdragen aan de dialog over de Rechtsstaat. Štátna rada (2021), Programma van reflectie van de Afdeling bestuursrechtspraak ( https://www.raadvanstate.nl/kinderopvangtoeslag/programma-reflectie/ ). Úrad pre oznamovateľov (2020), Final evaluation report on the Act on the House for Whistleblowers (Záverečná správa o hodnotení zákona o dvore oznamovateľov) ( https://www.huisvoorklokkenluiders.nl/actueel/nieuws/2020/07/15/eindrapport-evaluatie-wet-huis-voor-klokkenluiders ). Villamedia (2021), Belangenorganisaties aan Eerste Kamer: red minstens deze punten in nieuwe Woo ( https://www.villamedia.nl/artikel/belangenorganisaties-aan-eerste-kamer-red-minstens-deze-punten-in-nieuwe-woo ). Vláda Holandska (2020), List parlamentu o hodnotení vyšetrovaní integrity v radoch štátnej polície ( Kamerbrief over evaluatie integriteitsonderzoeken politie | Kamerstuk | Rijksoverheid.nl ). Vláda Holandska (2020), Posúdenie Správy Európskej komisie o právnom štáte 2020 vládou Holandska ( https://www.government.nl/documents/parliamentary-documents/2020/12/08/dutch-government-assessment-ec-2020-rule-of-law-report ). Vláda Holandska (2021), Príspevok Holandska k Správe o právnom štáte 2021. Príloha II: Návšteva Holandska Útvary Komisie absolvovali v apríli a máji 2021 virtuálne stretnutia s týmito subjektmi: ·Fiscale Inlichtingen- en Opsporingsdienst

·Výbor Druhej komory pre spravodlivosť a bezpečnosť ·Huis voor Klokkenluiders ·Instituut voor Informatierecht ·Ministerstvo školstva, kultúry a vedy ·Ministerstvo vnútra a kráľovských vzťahov ·Ministerstvo spravodlivosti a bezpečnosti ·Nederlands Juristencomite voor de Mensenrechten ·Netherlands Helsinki Committee ·Nederlandse Orde van Advocaten ·Nederlandse Vereniging voor Rechtspraak ·Nederlandse Vereniging voor Journalisten ·Národný ombudsman ·Štátna polícia ·Oddelenie štátnej polície pre interné vyšetrovanie ·Prokuratúra ·Raad voor de Rechtspraak ·Raad voor het Openbaar Bestuur * Komisia sa na viacerých horizontálnych stretnutiach stretla aj s týmito organizáciami: ·Amnesty International

·Centrum pre reprodukčné práva ·CIVICUS ·Únia občianskych slobôd pre Európu ·Civil Society Europe ·Konferencia európskych cirkví ·EuroCommerce ·European Center for Not-for-Profit Law ·Európske centrum pre slobodu tlače a médií ·Európske občianske fórum ·Európska federácia novinárov ·European Partnership for Democracy ·Európske fórum mládeže ·Front Line Defenders ·Human Rights House Foundation ·Human Rights Watch ·ILGA-Europe ·Medzinárodná komisia právnikov ·Medzinárodná federácia pre ľudské práva ·International Planned Parenthood Federation European Network (IPPF EN) ·Medzinárodný tlačový inštitút